Imtella' Settembru 13, 2020 - Aġġornata 13 Ta' Settembru, 2020 11:07am Spiss nassoċjaw l-arti mal-eternità. Biċċa xogħol artistika tibqa' hemm għal żmien twil, anki meta jkun miet dak li ħoloqha, u tibqa' tintiret minn ġenerazzjoni għal oħra. Illum għadna ngawdu l-letteratura, il-pitturi, u l-iskulturi ta' eluf ta' snin ilu. Mhux l-istess iżda jista' jingħad għal min joħloq l-arti mir-ramel. X'jimbotta bniedem li jqatta' sigħat jaħdem kapolavur, meta jaf li se jisfaxxa fix-xejn f'ħin qasir? Forsi hija iktar sabiħa u imprezzabbli biċċa xogħol artistika li tista' titgawda biss għal ftit sigħat? Persuni li nhar il-Ġimgħa kienu fil-bajja tal-Għadira fil-Mellieħa ltaqgħu ma' dan il-kapolavur fir-ramel li kien għadu qed jinbena b'ħila, u li jagħti tifsira ġdida lill-frażi 'kastelli tar-ramel'! Fuq livell iktar sempliċi iżda simboliku, Tony Pisani, flimkien man-neputi ċkejken li huwa ffissat fuq il-fkieren, sitt ijiem ilu ħadem dawn il-fkieren fir-ramel fir-Ramla l-Ħamra, f'Għawdex. Mal-figura tal-fkieren ċkejkna biswit ommhom, Tony kiteb il-messaġġ 'Start Your Journey'. Mid-dehra dan il-messaġġ irnexxielu jasal għand il-fkieren ta' vera, li dak il-ħin kienu għadhom mistura taħt ir-ramel, ġo bejta li ħadd ma kien jaf biha. B'sorpriża għal kulħadd, l-għada stess il-fkieren faqqsu u niżlu jaqdfu qalb l-għawwiema. ARA: Sabu fkieren ċkejkna jaqdfu ħdejhom fir-Ramla l-Ħamra